**LEES: LUKAS 13:31-35**

**Die jakkals, die hen en die pad na Jerusalem**

**1. Die jakkals**

Jakkals – slinks, skelm ... en honger! Jakkals, kuikendief – die een wat in die hoenderhok inkom en die weerlose kuikens een vir een doodbyt net omdat hy kan.

G’n wonder ons mense gebruik so baie keer die beeld van ŉ jakkals om ŉ slegte, gewetenlose mens se karakter te beskryf nie. Hier, in die gedeelte waarna ons nou net geluister het, doen Jesus dit juis ook. Hy noem vir Herodes Antipas ŉ jakkals. Want, soos sy pa, Herodes die Grote voor hom, was Herodes Antipas ŉ regte boelie. Hy het die mag wat hy gehad het meedoënloos gebruik om te manipuleer, te onderdruk, voor te trek, af te knou en sy eie belange te bevorder. Soos ŉ jakkals in ŉ hoenderhok. En die kuikens daar in die hok? Hulle is maar uitgelewer aan die magstrukture en die magsmisbruik. Hulle lewe in vrees, hulle word gebyt, hulle lewe is nikswerd nie.

Voel jy dalk in jou lewe ook op hierdie stadium soos een van die kuikens daar in die hoenderhok? Wie of wat is die jakkals wat na hartelus byt en verskeur in jou lewe? Hoe voel dit om vasgevang te wees deur jou omstandighede – jy kan nie uit die hok kom nie, maar jy kan ook nie hier lewe nie. Die jakkals byt na hartelus. Dit voel nie of jou lewe iets werd is nie...

**2. Die hen**

Wel, hoor dan vanoggend hoe dat Jesus Christus Homself beskryf as die hen wat haar kuikens onder haar vlerke wegsteek. Is dit nie verbasend nie? Teenoor die jakkals beskryf Jesus Homself as ŉ gewone hoenderhen – so alledaags, glad nie indrukwekkend of magtig nie; ŉ regte huishen wat rond skrop en besig is met die dinge van elke dag. En tog, daardie selfde hen is die een wat alles sal doen om haar kuikens te beskerm. Sy maak haar kuikens onder haar vlerke bymekaar wanneer daar gevaar is en beskerm hulle. Sy ontbloot haar eie nek en bors vir die gevaar as dit maar haar kuikens sal beskerm. Dis wie Hy is, sê Jesus. Hy is aan die kant van ŉ vredevolle, rustige lewe. ŉ Lewe waar die kuikens kan groot word en gelukkig kan wees.

Luister hoe beskryf Jesus sy werk: “Kyk, Ek dryf vandag en more nog demone uit en maak mense gesond, en op die derde dag sal Ek my doel bereik.” Nou, onderliggend aan hierdie “vandag en more en die derde dag” is waarskynlik ŉ Aramese spreekwoord wat op ŉ onbepaalde, korterige tydjie dui, waarna iets wat seker is gaan gebeur. Maar, terwyl die jakkals besig is om te byt en te verskeur gaan Jesus voort om gesond te maak, kwaad teen te werk, heel te maak. Hoe laat dit jou voel as jy hoor dat ín jou omstandighede, waar jy gebyt word, gejaag word, vasgekeer is – dat ín hierdie omstandighede Jesus Christus sy vlerke oor jou sprei soos ŉ hen met haar kuikens doen. Jy gaan nie daarom nou ewe skielik ook in ŉ jakkals verander nie. Jy gaan nie nou ewe skielik ook baie mag kry of sterk word nie. Maar jy kán ook aangaan met jou daaglikse lewe, jy kan ook aan die kant wees van die kragte van gesond word, heel word, volwasse word. Dis jou gewone, alledaagse lewe onder die vlerke van die hen. Sien jy kans daarvoor?

**3. Die pad na Jerusalem**

... En sien jy kans vir die volgende wat Jesus ook vanoggend vir ons sê? Luister: “Maar ek moet nog vandag en more en die volgende dag verder gaan, want dit kan nie gebeur dat ŉ profeet buite Jerusalem omkom nie.” Hier kry ons weer daardie selfde spreekwoord: vandag, more en die volgende dag. So aan die een kant is Jesus vandag, more en die volgende dag besig met sy werk: hy maak gesond en maak heel, al doen die jakkals ook wat. Maar aan die anderkant is hy ook vandag, more en die volgende dag besig met ŉ reis na Jerusalem toe! So, op dieselfde tyd is daar eintlik twee goed wat gebeur. Aan die een kant werk, en aan die anderkant reis na Jerusalem toe. En miskien is hier ook iets vir ons te sê in ons omstandighede. Maar kom ons kyk eers wat sê Jesus verder.

Jesus sien so uit daarna om by Jerusalem uit te kom. Eintlik sou mens kon sê dat Lukas se hele vertelling gaan oor Jesus se reis na Jerusalem toe. Alles lei eintlik na Jerusalem toe. Waarom? Wel, dis natuurlik die stad waar die tempel was. En die tempel is die simbool daarvan dat God by ons is; God woon tussen ons. So as Jesus op pad is na Jerusalem toe, dan is Hy op pad na waar God se volheid, en God se aanwesigheid is. En Jerusalem beteken ook mos die stad van vrede. So die pad na Jerusalem is die pad na vrede en volheid toe. Jesus verlang daarna, en sien daarna uit om die stad van vrede te gaan bewerkstellig, om die stad van vrede te gaan bymekaarmaak soos ŉ hen haar kuikens. Dis waaroor sy lewe gaan!

En nou die vraag: kan jy in Jesus Christus jou lewe ook so sien? Aan die een kant is jy besig met jou werk – vandag, more en die volgende dag. Jy is besig om die doodgewone dinge te doen en aan die kant te wees van die kragte van orde en vrede in jou omstandighede – al is daar ook jakkalse wat byt. Maar, aan die anderkant is jy, in Jesus Christus, uitgenooi om geestelik op reis te wees na Jerusalem toe. Miskien sou mens kon sê dit is die innerlike, geestelike werklikheid van jou lewe. Hier binne in jou is daar ŉ verlange na die stad van God. En hierdie verlange dryf jou om geestelik op reis te bly. Op soek na dieper vrede, meer volheid, meer van God se aanwesigheid. Is dit nie wat geloof is nie, broers en susters? Om in jou lewe op ŉ dieper vlak ook van die innerlike geheim van alles bewus te wees. Die geheim wat jou uitnooi om op reis te wees na die stad van God, om die vrede van die stad van God te soek en daarna te verlang nie?

Geloof is om te deel in Jesus Christus se pad na Jerusalem toe, soos wat Hy dit in ons plek kom stap het. Maar dit is nie altyd ŉ maklike pad nie, hoor. Hoor jy ook die klagte in Jesus se stem as Hy oor Jerusalem praat? Jerusalem, die een wat die profete doodmaak, en die gestuurdes stenig. Jerusalem wie se kinders nie bymekaar gemaak wíl word nie. Die pad na vrede toe is ŉ pad wat weerspreek word, ŉ pad vol aanvegtinge. Die pad na Jerusalem toe is ook die pad na Jesus se dood toe. Dit is ŉ pad van verwoesting van mensgemaakte sekerhede oor vrede en die lewe en wat sukses is. En tog, en tog uiteindelik, aan die anderkant, so sê Jesus, loop hierdie pad uit op ŉ tyd wanneer mense sal sê: geseënd is Hy wat kom in die Naam van die Here. Deur die dood, aan die anderkant van die dood breek die eintlike Jerusalem, die núwe Jersalem aan - die stad van vrede waar God woon.

En dit is óók die pad van geloof, liewe broers en susters. Aan die een kant is geloof hierdie innerlike geestelike werklikheid van verlang, op reis wees na die stad van God toe – dit is om te deel in Jesus Christus se pad. Aan die anderkant is geloof ook die pad na jou eie dood toe. Die pad na om te sterf aan jouself – dit is óók om te deel in Jesus Christus se pad. En al twee hierdie kante van die pad na Jerusalem toe is die innerlike, geestelike werklikheid van ons lewe.

So, hier is jy nou in jou lewe. Aan die buitekant is daar die jakkalse in jou omstandighede – die dinge wat jou byt in jou omstandighede, wat jou wil verskeur, wat jou vasdruk en wat maak dat jy baiekeer nikswerd voel, wat jou, soos vir Jesus, aanmoedig om weg te hardloop van alles af. Maar aan die binnekant is daar die pad na Jerusalem toe. Die pad van geloof. Die uitsien na die stad van vrede en ook die sterf aan jouself in die verwagting dat die ware lewe anderkant die dood lê. Waarom kan jy hierdie innerlike geestelike pad stap te midde van jou omstandighede? Omdat Jesus Christus die ware, geestelike pad na Jerusalem eens en vir altyd gestap het. Omdat Hy gesterf het in Jerusalem, en omdat Hy, die hen nou sy vlerke oor jou sprei. En so, in die geloof, kan jy teruggaan na jou uiterlike omstandighede toe kan jy die jakkalsbyte verduur, kan jy in Jesus se naam ook gesond maak, heel maak, groot maak.

Gaan leef só in die geloof.

Amen